**JEGYZŐKÖNYV**

**Készült:** 2019. október 24-én, Tiszagyulaházán, Tiszagyulaháza Község Önkormányzata Képviselő-testületének a Művelődési Házban megtartott ünnepi alakuló Képviselő-testületi üléséről.

**Jelen vannak:**

 Mikó Zoltán polgármester

 Dobos Lászlóné képviselő

 Megyesi Ákos képviselő

 Nagy János képviselő

Tóth Péter Benjámin képviselő

**Meghívottak:**

**Az 1-3. napirendi pont tárgyalására:**

 Mezei Jánosné HVB elnökhelyettes

**Az ülés teljes időtartamára:**

 Dr. Nagy Attila kirendeltségvezető

 Mészárosné Szincsák Mária jegyzőkönyvvezető

**Mikó Zoltán polgármester:** Sok szeretettel köszöntötte a megjelenteket az alakuló ülésen.

**Megállapította, hogy a megválasztott képviselők hiánytalanul megjelentek az ülésen, az határozatképes.**

**1. Napirendi pont: A Helyi Választási Bizottság elnökhelyettesének tájékoztatója az Önkormányzati választás eredményéről.**

**Előadó: Mezei Jánosné HVB elnökhelyettese**

**Mikó Zoltán polgármester:** Felkérte a Helyi Választási Bizottság elnökhelyettesét, Mezei Jánosnét, az önkormányzati választásokkal kapcsolatos tájékoztatója megtartásáról.

**Mezei Jánosné HVB elnökhelyettes:** Köszöntötte a megjelenteket. Elmondta, hogy Tiszagyulaházán az Önkormányzati választások eredményesen lezajlottak. A polgármester választásnál a névjegyzéken szereplő választópolgárok száma 584 fő, a szavazóként megjelent választópolgárok száma 315 fő. A részvételi arány tehát 54 % volt. A polgármester választáson két fő jelöltette magát, Mikó Zoltán és Kovács János. Az érvénytelen szavazólapok száma 0 db volt, az érvényes szavazólapok száma pedig 315 db.

Az eredmények a következők:

Mikó Zoltán független jelölt 217 db szavazat

Kovács János független jelölt 98 db szavazat

A polgármester-választás eredményéről szóló jegyzőkönyvnek megfelelően a Helyi Választási Bizottság határozatában megállapította, hogy polgármesterré megválasztásra került Mikó Zoltán független jelölt.

A helyi önkormányzati képviselők választása esetében szintén 584 fő volt a névjegyzéken szereplő választópolgárok száma, és a szavazóként megjelent választópolgárok száma 315 fő. 8 jelölt indult a helyi önkormányzati képviselő választáson, a megválasztható képviselők száma 4 fő. Az érvénytelen szavazólapok száma 7 db volt, az érvényes szavazólapok száma 308 db. Az eredmények a következők:

Megyesi Ákos független jelölt 207 db szavazat

Dobos Lászlóné független jelölt 157 db szavazat

Tóth Péter Benjámin független jelölt 134 db szavazat

Nagy János független jelölt 132 db szavazat

Szabó Sándorné független jelölt 125 db szavazat

Kovács János független jelölt 112 db szavazat

Szabó Mihály független jelölt 106 db szavazat

Kovács Attila Zoltán független jelölt 97 db szavazat

A Helyi Választási Bizottság a helyi önkormányzati képviselő választás jegyzőkönyvének megfelelően megállapította, hogy önkormányzati képviselővé megválasztásra került:

1. Megyesi Ákos független jelölt
2. Dobos Lászlóné független jelölt
3. Tóth Péter Benjámin független jelölt
4. Nagy János független jelölt

A jelölteknek gratulált a megválasztásukhoz, munkájukhoz erőt, egészséget, és kitartást kívánt.

**Mikó Zoltán polgármester:** Megköszönte a HVB elnökhelyettes tájékoztatóját. Elmondta, hogy a napirendek megszavazása előtt meg kell alakulnia a Képviselő-testületnek, ezért először az eskütételre kerül sor.

**2. napirendi pont: A helyi önkormányzati képviselők eskütétele**

**Mikó Zoltán polgármester:** Tájékoztatta a megválasztott képviselőket, hogy a Magyarország helyi önkormányzatiról szóló 2011. évi CLXXXIX. törvény 28. § (1) bekezdése alapján a helyi önkormányzati képviselő megbízatása, jogai és kötelezettségei a megválasztásával keletkeznek, a megbízatás megszűnésével szűnnek meg.

Megkérte a jelenlévőket, hogy az eskü kivételének idejére álljanak fel.

Felkérte Mezei Jánosnét, a HVB elnökhelyettesét az eskü vételére.

Mezei Jánosné HVB elnökhelyettes kérte a képviselőket, hogy az eskü szövegét mondják utána! Az eskü végén az „Isten engem úgy segéljen!”-t mindenki saját meggyőződése szerint mondhatja.

Eskütétel következik, annak szövege az alábbi:

„Én, (eskütevő neve) becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; helyi önkormányzati képviselői tisztségemből eredő feladataimat a Tiszagyulaháza fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.

(Az eskütevő meggyőződése szerint)

Isten engem úgy segéljen!”

**Mikó Zoltán polgármester a jegyzőkönyv számára megállapította, hogy a képviselők eskütétele megtörtént.**

A polgármester a képviselőkkel ABC sorrendben aláíratta az esküokmányt, amely két példányban készült és egy példányát átadta a képviselők részére.

**3. napirendi pont: A polgármester eskütétele**

**Mikó Zoltán polgármester:** Tájékoztatta a megválasztott képviselőket, hogy a Magyarország helyi önkormányzatiról szóló 2011. évi CLXXXIX. törvény 63. §-a alapján a polgármester megválasztását követően esküt tesz a képviselő-testület előtt és erről okmányt ír alá. A polgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Megkérte a jelenlévőket, hogy az eskü vételének idejére álljanak fel.

Felkérte Mezei Jánosnét, a HVB elnökhelyettesét az eskü vételére.

Mezei Jánosné HVB elnökhelyettes kérte a polgármestert, hogy az eskü szövegét mondja utána! Az eskü végén az „Isten engem úgy segéljen!”-t saját meggyőződése szerint mondhatja.

Eskütétel következik, annak szövege az alábbi:

„Én, Mikó Zoltán becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; polgármesteri tisztségemből eredő feladataimat a Tiszagyulaháza fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.

(Az eskütevő meggyőződése szerint)

Isten engem úgy segéljen!”

**Mezei Jánosné HVB elnökhelyettes esküvevő a jegyzőkönyv számára megállapította, hogy a polgármester eskütétele megtörtént.**

A HVB elnökhelyettes esküvevő, a polgármesterrel aláíratta az esküokmányt, amely két példányban készült és egy példányát átadta részére.

**A jegyzőkönyv számára megállapítom, hogy Mezei Jánosné HVB elnökhelyettes az üléstermet elhagyta.**

**Mikó Zoltán polgármester** a megalakult testületnek javaslatot tett a meghívóban feltüntetett napirendek tárgyalására. Javasolta a testületnek, hogy a meghívóban szereplő napirendeket fogadja el.

Megkérdezte, van –e más javaslat?

A meghívóban szereplő napirendi pontokon túl más javaslat nem érkezett.

Kérte a Tisztelt Képviselőket, szavazzanak! Aki elfogadja a napirendekre tett javaslatot, kézfelemeléssel jelezze.

***Megállapítja, hogy a szavazásban 5 fő képviselő vett részt, a Képviselő-testület 5 igen, 0 nem és tartózkodás nélkül elfogadta a napirendi pontokat.***

1. A Helyi Választási Bizottság elnökhelyettesének tájékoztatója az Önkormányzati választás eredményéről.

**Előadó:** Mezei Jánosné HVB elnökhelyettes

**Előterjesztés:** szóbeli

1. A helyi önkormányzati képviselők eskütétele.

**Előadó:** Mezei Jánosné HVB elnökhelyettes

**Előterjesztés:** szóbeli

1. A polgármester eskütétele.

**Előadó:** Mezei Jánosné HVB elnökhelyettes

**Előterjesztés:** szóbeli

1. Előterjesztés az alpolgármester megválasztásáról, valamint tiszteletdíja és költségtérítése megállapításáról.

**Előadó:** Mikó Zoltán

**Előterjesztés:** írásos

1. Előterjesztés a polgármester illetményének és költségtérítésének ismertetéséről.

**Előadó:** Dr. Kiss Imre jegyző

**Előterjesztés:** írásos

1. Előterjesztés a Képviselő-testület Ügyrendi Bizottságának megalakításáról.

**Előadó:** Mikó Zoltán

**Előterjesztés:** írásos

1. Előterjesztés az Önkormányzati Szervezeti és Működési Szabályzatról szóló 16/2014. (X. 22.) Önkormányzati Rendelet módosításáról.

**Előadó:** Mikó Zoltán polgármester

**Előterjesztés:** írásos

**4./ napirendi pont**

**Előterjesztés az alpolgármester megválasztásáról, valamint tiszteletdíja és költségtérítése megállapításáról.**

**ELŐADÓ: Mikó Zoltán polgármester**

*(Az előterjesztés írásban készült, melynek egy példánya a jegyzőkönyv mellékletét képezi.)*

**Mikó Zoltán polgármester:** Tájékoztatta a képviselőket, hogy az előterjesztést írásban minden képviselő megkapta. A Mötv. 74. **§** (1) bekezdése szerint a képviselő-testület a polgármesterjavaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Javasolta alpolgármesterré megválasztani Megyesi Ákos képviselőt. A titkos szavazás lebonyolításának technikai feltételei biztosítva vannak.

Javasolta a szavazatszámláló bizottságba elnökként Dobos Lászlónét, tagjaiként Nagy János és Tóth Péter Benjámin képviselőket megválasztani.

Megkérdezte, van-e más javaslat?

A képviselők részéről más javaslat nem érkezett**.**

Kérte a Tisztelt Képviselőket szavazzanak! Aki elfogadja a szavazatszámláló bizottságra tett javaslatot kézfelemeléssel jelezze.

***A polgármester megállapította, hogy a Képviselő-testület 5 igen, 0 nem és tartózkodás nélkül (a szavazásban 5 fő vett részt) elfogadta a szavazatszámláló bizottságra tett javaslatot, és az alábbi határozatot hozta:***

**Tiszagyulaháza Község Önkormányzata**

**Képviselő-testületének**

**37/2019. (X.24.) számú határozata**

**az alpolgármester megválasztásához szavazatszámláló bizottság megválasztásáról**

I./ Tiszagyulaháza Község Önkormányzata Képviselő-testülete az alpolgármester megválasztása érdekében tartandó titkos szavazás lebonyolítására 3 tagú szavazatszámláló bizottságot hoz létre, és a bizottság

elnökének Dobos Lászlóné képviselőt,

tagjának Nagy János képviselőt,

tagjának Tóth Péter Benjámin képviselőt

 megválasztja.

A képviselő-testület felkéri a bizottságot, hogy az alpolgármester választásával kapcsolatos titkos szavazást bonyolítsa le, és a szavazás számszerű eredményének megállapítása, illetve annak jegyzőkönyvben történő rögzítése után a képviselő-testületnek tegyenek jelentést.

**Határidő:** azonnal **Felelős:** Dobos Lászlóné a bizottság elnöke

**Mikó Zoltán polgármester:** Felkérte a megválasztott szavazatszámláló bizottságot a titkos szavazás lebonyolítására. A szavazás lebonyolításáról külön jegyzőkönyv készül. A titkos szavazás lebonyolítására szünetet rendelt el.

A szavazatszámláló bizottság végrehajtotta a titkos szavazással kapcsolatos feladatokat.

A szünetet követően a testület folytatta munkáját.

**Dobos Lászlóné szavazatszámláló bizottság elnöke:** Tájékoztatta a Képviselő-testületet a szavazás eredményéről. A szavazás eredményeként megállapította, hogy 5 igen szavazat érkezett Megyesi Ákos alpolgármesterré választására, 0 db nem szavazat és 0 db tartózkodás.

**Mikó Zoltán polgármester:** Megállapította, hogy a szavazás eredményes volt. Ismertette a meghozott döntést.

***A Képviselő-testület 5 igen, 0 nem és tartózkodás nélkül (a szavazásban 5 fő vett részt) elfogadta a polgármesternek az alpolgármester személyére tett javaslatot, és az alábbi határozatot hozta:***

**Tiszagyulaháza Község Önkormányzata**

**Képviselő-testületének**

**38/2019. (X. 24.) számú határozata**

**az alpolgármester megválasztásáról**

Tiszagyulaháza Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 43. § (3) bekezdésében biztosított hatáskörében, a polgármester helyettesítésére, munkájának segítésére, a képviselő-testület megbízatásának időtartamára

**Megyesi Ákos**

(4097 Tiszagyulaháza, Kossuth u. 7.)

képviselőt társadalmi megbízatású alpolgármesternek megválasztja.

Felkéri a polgármestert, hogy a határozatból adódó szükséges intézkedések megtételéről gondoskodjon

 **Határidő:** 2019. október 31. **Felelős:** Mikó Zoltánpolgármester

**Megyesi Ákos alpolgármester:** Kinyilatkozta, hogy társadalmi feladatként szeretné ellátni a tisztséget, nem kér érte tiszteletdíjat és egyben kéri a szavazásból való kizárását.

**Mikó Zoltán polgármester:** A képviselő kérésének megfelelően 0 (nulla) forintban javasolta az alpolgármester tiszteletdíját megállapítani.

Megkérdezte, van –e más javaslat?

Képviselő részéről más javaslat nem hangzott el.

**Mikó Zoltán polgármester:** Kérte a Tisztelt Képviselőket, szavazzanak! Aki elfogadja Megyesi Ákos kizárását az alpolgármester tiszteletdíjának és költségtérítésének megállapítására irányuló szavazásból, kézfelemeléssel jelezze.

***A szavazásban 5 fő képviselő vett részt, a Képviselő-testület 5 igen szavazattal, nem szavazat és tartózkodás nélkül elfogadta Megyesi Ákos kizárását az alpolgármester tiszteletdíjának és költségtérítésének megállapítására irányuló szavazásból.***

***A Képviselő-testület 4 igen szavazattal, nem szavazat és tartózkodás nélkül, 1 fő képviselő kizárásával (Megyesi Ákos) (a szavazásban 4 fő vett részt) elfogadta az alpolgármester tiszteletdíjára és költségtérítésére tett javaslatot, és az alábbi határozatot hozta:***

**Tiszagyulaháza Község Önkormányzata**

**Képviselő-testületének**

**39/2019. (X. 24.) számú határozata**

**az alpolgármester tiszteletdíja és költségtérítése megállapításáról**

Tiszagyulaháza Község Önkormányzata Képviselő-testülete a megválasztott társadalmi megbízatású alpolgármester tiszteletdíját a Magyarország helyi önkormányzatairól szóló 2011. évi CLXXXIX. törvény 80. § (2) bekezdése alapján 0 (nulla) Ft/hó összegben határozza meg. Emellett a társadalmi megbízatású alpolgármester havonta az illetményének 15 %-ában meghatározott összegű költségtérítésre jogosult.

Felkéri a polgármestert, hogy a határozatból adódó szükséges intézkedések megtételéről gondoskodjon

 **Határidő:** 2019. október 31. **Felelős:** Mikó Zoltánpolgármester

**Mikó Zoltán polgármester:** A titkos szavazással, minősített többséggel megválasztott alpolgármester esküt tesz e minőségében a képviselő-testület előtt, mivel az alpolgármesterre a polgármesterre vonatkozó szabályokat kell alkalmazni, vagyis neki is külön esküt kell tennie e minőségben.

Az eskü szövege megegyezik a képviselői eskü szövegével.

**Mikó Zoltán polgármester:** Megkérte a jelenlévőket, hogy az eskü vételének idejére álljanak fel.

Felkérte az alpolgármestert, hogy az eskü szövegét mondja utána! Az eskü végén az „Isten engem úgy segéljen!”-t saját meggyőződése szerint mondhatja.

Eskütétel, annak szövege az alábbi:

„Én, Megyesi Ákos becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; alpolgármesteri tisztségemből eredő feladataimat Tiszagyulaháza fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.

(Az eskütevő meggyőződése szerint)

Isten engem úgy segéljen!”

**Mikó Zoltán polgármester a jegyzőkönyv számára megállapította, hogy az alpolgármester eskütétele megtörtént.**

A polgármester az alpolgármesterrel aláíratta az esküokmányt és részére átadta azt.

**5./ napirendi pont**

**Előterjesztés a polgármester illetményének és költségtérítésének ismertetéséről.**

**ELŐADÓ: Dr. Kiss Imre jegyző**

*(Az előterjesztés írásban készült, melynek egy példánya a jegyzőkönyv mellékletét képezi.)*

**Dr. Nagy Attila kirendeltségvezető:** Elmondta, hogy jogszabály írja elő a polgármester illetményének és költségtérítésének meghatározását. A Mötv. 71. § (4) [bekezdés](http://njt.hu/cgi_bin/njt_doc.cgi?docid=139876.267050#foot35) b) pontja alapján az 501-1500 fő lakosságszámú település polgármestere esetében az illetmény a 71. **§** (2) bekezdésben meghatározott összeg 40%-a. Az Mötv. alapján tehát Tiszagyulaháza község polgármesterének illetménye 398.880 Ft/hó, amelyet száz forintra kerekítve kell megállapítani.A főállású polgármester az illetményének, 15%-ában meghatározott összegű költségtérítésre jogosult. A Tiszagyulaháza községre irányadó polgármesteri illetmény alapján ez az összeg 59.835 Ft/hó. A testület a törvényben megállapított mértéktől nem térhet el. Kérte a Képviselő-testületet, hogy állapítsa meg a polgármester illetményét és költségtérítését.

**Mikó Zoltán polgármester:** Bejelentette, hogy személyes érintettsége miatt nem kíván részt venni a szavazásban.

Kéri a Tisztelt Képviselőket, szavazzanak!

Aki elfogadja Mikó Zoltán polgármester kizárását a polgármester illetményére és költségtérítésére irányuló szavazásból, kézfelemeléssel jelezze.

***A szavazásban 5 fő képviselő vett részt, a Képviselő-testület 5 igen szavazattal, nem szavazat és tartózkodás nélkül elfogadta Mikó Zoltán kizárását a polgármester illetményére és költségtérítésére irányuló szavazásból.***

Mikó Zoltán polgármester kérte a Tisztelt Képviselőket, szavazzanak! Aki elfogadja a polgármester illetményének és költségtérítésének jogszabály által megállapított összegeit, kézfelemeléssel jelezze.

***A Képviselő-testület 4 igen szavazattal, nem szavazat és tartózkodás nélkül, 1 fő kizárása mellett (Mikó Zoltán) (a szavazásban 4 fő vett részt) elfogadta a polgármester illetményére és költségtérítésére vonatkozó előterjesztés határozati javaslatát, és az alábbi határozatot hozta:***

**Tiszagyulaháza Község Önkormányzata**

**Képviselő-testületének**

**40/2019. (X. 24.) számú határozata**

**a polgármester illetményéről és költségtérítéséről**

I./ Tiszagyulaháza Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (4) [bekezdés](http://njt.hu/cgi_bin/njt_doc.cgi?docid=139876.267050#foot35) b) pontja alapján Mikó Zoltán polgármester illetménye – 2019. október 14-ei hatállyal – havi 398.900,- Ft.

II./ A képviselő-testület megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (6) [bekezdés](http://njt.hu/cgi_bin/njt_doc.cgi?docid=139876.267050#foot35)e alapján Mikó Zoltán polgármester költségtérítése – 2019. október 14-ei hatállyal – havi 59.835,- Ft.

Felkéri a jegyzőt, hogy a határozattal kapcsolatos további intézkedések megtételéről gondoskodjon.

 **Határidő:** 2019. október 28. **Felelős:** Dr. Kiss Imre jegyző

**6./ napirendi pont**

**Előterjesztés a Képviselő-testület Ügyrendi Bizottságának megalakításáról.**

**ELŐADÓ: Mikó Zoltán polgármester**

*(Az előterjesztés írásban készült, melynek egy példánya a jegyzőkönyv mellékletét képezi.)*

**Mikó Zoltán polgármester:** Tájékoztatta a képviselőket, hogy a Mötv., és a jelenleg hatályos Szervezeti és Működési Szabályzat szerint egyetlen bizottság létrehozása kötelező az önkormányzatnál. Az SZMSZ egy bizottság működését szabályozza, az Ügyrendi Bizottságét, amelynek hatáskörébe tartozik a képviselői összeférhetetlenségi ügyek, és a vagyonnyilatkozatok kezelése.

Javaslatot tett a bizottság tagjaira, elnökének Dobos Lászlóné képviselőt, tagjainak Nagy János és Tóth Péter Benjámin képviselőket javasolta.

Megkérdezte, van-e más javaslat?

**Dobos Lászlóné képviselő:** Nem fogadta el az Ügyrendi Bizottság elnöki tisztségét.

Képviselő részéről más javaslat nem érkezett.

Mikó Zoltán polgármester javaslatot tett a bizottság tagjaira, elnökének Nagy János képviselőt, tagjainak Dobos Lászlóné és Tóth Péter Benjámin képviselőket javasolta.

Kérte a Tisztelt Képviselőket, szavazzanak! Aki elfogadja az Ügyrendi Bizottság elnökére és tagjaira tett javaslatot, kézfelemeléssel jelezze.

***A Képviselő-testület 5 igen szavazattal, nem szavazat és tartózkodás*** ***nélkül (a szavazásban 5 fő vett részt) megválasztotta az Ügyrendi Bizottságot, és az alábbi határozatot hozta:***

**Tiszagyulaháza Község Önkormányzata**

**Képviselő-testületének**

**41/2019. (X. 24.) számú határozata**

**a Képviselő-testület Ügyrendi Bizottságának megalakításáról**

Tiszagyulaháza Község Önkormányzata Képviselő-testülete az Önkormányzat Szervezeti és Működési Szabályzatáról szóló 16/2014. (X. 22.) Önkormányzati Rendelet 37. § (1) bekezdés alapján az Ügyrendi Bizottság elnökének és tagjainak az alábbiakban megnevezett személyeket megválasztja:

**elnök:** Nagy János, 4097, Tiszagyulaháza, Hunyadi u. 44.

**tag:** Dobos Lászlóné, 4097, Tiszagyulaháza, Kossuth u. 58/a

 **tag:** Tóth Péter Benjámin, 4097, Tiszagyulaháza, Kossuth u. 16.

alatti lakosok.

Felkéri a polgármestert, hogy a határozattal kapcsolatos intézkedések megtételéről gondoskodjon.

**Határidő:** 2019. október 31. **Felelős:** Mikó Zoltán Polgármester

**7. Napirendi pont:**

**Előterjesztés az Önkormányzat Szervezeti és Működési Szabályzatáról szóló 16/2014. (X. 22.) Önkormányzati Rendelet módosításáról.**

**Előadó: Mikó Zoltán polgármester**

*(Az előterjesztés írásban készült, melynek egy példánya a jegyzőkönyv mellékletét képezi.)*

**Mikó Zoltán polgármester:** Elmondta, hogy a települési önkormányzati képviselők és polgármesterek 2019. évi választása miatt bekövetkezett változások, illetve a kormányhivatal szakmai segítségnyújtásában tett módosító és kiegészítő javaslatok az SZMSZ egyes rendelkezéseinek felülvizsgálatát és módosítását tették szükségessé. Az SZMSZ és mellékleteinek felülvizsgálata az előterjesztéshez mellékelt rendelet-tervezet szerint megtörtént.

Megkérdezte, hogy van-e kérdés, vélemény.

Képviselő részéről kérdés, hozzászólás nem hangzott el.

**Mikó Zoltán polgármester:** Felkérte a Képviselő-testületet, hogy aki egyetért a rendelettervezetben foglaltakkal, kézfelnyújtással szavazzon:

***A képviselő-testület az Önkormányzat Szervezeti és Működési Szabályzatáról szóló 16/2014. (X. 22.) Önkormányzati Rendelet módosításáról szóló rendelet-tervezetet 5 igen szavazattal elfogadta, (a szavazásban 5 fő vett részt) és az alábbi rendeletet alkotta:***

**Tiszagyulaháza Község Önkormányzata**

 **Képviselő-testületének**

**13/2019. (X. 28.) Önkormányzati Rendelete**

**az Önkormányzat Szervezeti és Működési Szabályzatáról**

**szóló 16/2014. (X. 22.) Önkormányzati Rendelet módosításáról**

Tiszagyulaháza Község Önkormányzata Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

**1. §**

Az Önkormányzat Szervezeti és Működési Szabályzatáról szóló 16/2014. (X. 22.) Önkormányzati Rendelet (a továbbiakban: Ör.) Bevezető része helyébe a következő rendelkezés lép.

„Tiszagyulaháza Község Önkormányzata Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:”

**2. §**

Az Ör. 41. § (4) bekezdése az alábbi h) ponttal egészül ki.

„h) köztemetéssel kapcsolatos feladatok”

**3. §**

Az Ör. 45. § (4) bekezdése helyébe a következő rendelkezés lép.

„(4)A jegyzői és az aljegyzői tisztség egyidejű betöltetlensége, vagy tartós akadályoztatásuk esetén a helyettesítési feladatokkal a polgármesterek a Hajdúnánási Közös Önkormányzati Hivatalban kinevezett - jegyző kinevezésére vonatkozó követelményeknek megfelelő képesítéssel rendelkező - közszolgálati tisztviselőt bízzák meg legfeljebb hat hónap időtartamra.”

**4. §**

Az Ör. az alábbi VIII. fejezettel egészül ki.

„VIII. fejezet

A társulások

45/A. §

Tiszagyulaháza Község Önkormányzata részvételével működő társulások, azok jogállása, feladatai:

1. Debreceni Agglomeráció Hulladékgazdálkodási Társulás (4024 Debrecen, Piac utca 20.)

Jogállása: helyi önkormányzatok jogi személyiségű társulása

Feladatai: nem veszélyes hulladék kezelése, ártalmatlanítása, hulladék újrahasznosítása; már nem működő települési szilárd hulladéklerakóinak rekultivációja; a rekultivációt követő utógondozási és monitoring feladatok ellátása; a Társulás működési területén keletkező hulladékok és egyéb megújuló energiaforrások hasznosításának elősegítése, a hulladékgazdálkodási közfeladat ellátását segítő célokra pályázat benyújtása; a tagok az európai uniós és a hazai támogatás megszerzése esetén a Társulási feladatok között felsorolt területeken együttműködnek, különösen a hulladékgazdálkodási rendszer létesítése és működtetése, valamint a hulladékszállító eszközök beszerzése, működtetése érdekében, ezen belül felelősségük fennáll a célok érdekében megvalósuló rendszer előkészítéséért, megvalósításáért, működtetéséért, illetve kiterjed a kivitelezéshez kapcsolódó biztosítékok szolgáltatására, fenntartására is.

1. Hajdúnánás-Folyás-Tiszagyulaháza-Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1.)

Jogállása: helyi önkormányzatok jogi személyiségű társulása

Feladatai: családsegítés; tanyagondnoki szolgálat; gyermekjóléti szolgáltatási feladatok; bölcsődei alapellátás, gyermekjóléti központ.

1. Hajdúsági Szilárd Hulladéklerakó és Hasznosító Társulás (4220 Hajdúböszörmény, Bocskai tér 1.)

Jogállása: helyi önkormányzatok jogi személyiségű társulása

Feladatai: nem veszélyes hulladék gyűjtése.

1. Tiszadobi Családsegítő és Gyermekjóléti Térségi Intézményfenntartó Társulás (4456 Tiszadob, Andrássy út 37.)

Jogállása: helyi önkormányzatok jogi személyiségű társulása

Feladatai: házi segítségnyújtás; szociális és gyermekjóléti ellátás.”

**5. §**

Az Ör. 2. és 5. melléklete helyébe e rendelet 1. és 2. melléklete lép.

**6. §**

Ez a rendelet a kihirdetését követő napon lép hatályba és az azt követő napon hatályát veszti.

Tiszagyulaháza, 2019. október 24.

 **Mikó Zoltán Dr. Kiss Imre**

 polgármester jegyző

**1. melléklet a 13/2019. (X. 28.) Önkormányzati rendelethez**

**2. melléklet a 16/2014. (X. 22.) Önkormányzati rendelethez**

**A Képviselő-testület névsora**

**Mikó Zoltán 4097 Tiszagyulaháza, Kossuth u. 71/A. polgármester**

**Megyesi Ákos 4097 Tiszagyulaháza, Kossuth u. 7. alpolgármester**

**Dobos Lászlóné 4097 Tiszagyulaháza, Kossuth u. 58/A. képviselő**

**Tóth Péter Benjámin 4097 Tiszagyulaháza, Kossuth u. 16. képviselő**

**Nagy János 4097 Tiszagyulaháza, Hunyadi u. 44. képviselő**

**2. melléklet a 13/2019. (X. 28.) Önkormányzati rendelethez**

**5. melléklet a 16/2014. (X. 22.) Önkormányzati rendelethez**

**Az Ügyrendi Bizottság tagjai:**

**Elnöke: Nagy János** önkormányzati képviselő

**Tagjai: Dobos Lászlóné** önkormányzati képviselő

 **Tóth Péter Benjámin** önkormányzati képviselő

**Az Ügyrendi Bizottság feladat-és hatásköre**

1. Nyilvántartja és ellenőrzi a polgármester és a képviselők, valamint a velük egy háztartásban élő házastárs és gyermekeik vagyonnyilatkozatait.
2. Ellátja a Mötv-ben meghatározott, az összeférhetetlenség vizsgálatával kapcsolatos bizottsági feladatokat.
3. Ellátja a Mötv-ben meghatározott, a méltatlanság vizsgálatával kapcsolatos bizottsági feladatokat
4. Javaslatot tesz a Képviselő-testületnek a kötelezettségeit megszegő képviselővel szembeni szankció alkalmazására.
5. Közreműködik a tevékenységi köréhez tartozó önkormányzati rendeletek és határozatok tervezeteinek a kidolgozásában.
6. Ellenőrzi feladatkörében a közös önkormányzati hivatal munkáját a Képviselő-testületi döntések előkészítésében, és annak végrehajtásában.
7. Javaslatot tesz a Képviselő-testület hatáskörébe tartozó személyi kérdésekben.
8. Javaslatot tesz a polgármester jutalmazására
9. Javaslatot tesz a Szervezeti és Működési Szabályzat felülvizsgálatára, módosítására és kiegészítésére.

**Mikó Zoltán polgármester:** Tájékoztatja a képviselő-testületet az összeférhetetlenség, a vagyonnyilatkozat tételi kötelezettség, illetve a köztartozásmentes adózói adatbázisba való kérelmezési kötelezettség szabályairól, és kérte a testület tagjait, hogy időben tegyenek eleget a jogszabályban előírt kötelezettségeiknek.

Miután több kérdés, hozzászólás nem hangzott el, Mikó Zoltán polgármester az ülést 9:10 órakor bezárta.

**K.m.f.**

**Mikó Zoltán Dr. Kiss Imre**

polgármester jegyző